"הבורסה אוהבת את לפיד", הכריזה הכותרת באתר TheMarker בבוקר שלאחר הבחירות שבהן הפתיעה מפלגת יש עתיד עם מספר המנדטים שקיבלה - הרבה מעבר לציפיות. אנליסטים מיהרו להצביע על כך שדווקא התוצאות במפלגת העבודה שיפרו את מצב רוחם של המשקיעים בבורסה. "ממשלה בראשות שלי יחימוביץ' היא תסריט אימה לחברות הנפט והגז", אמר גלעד אלפר מאקסלנס. מעניין מה חושבים מגזרים אחרים בתעשייה על מי שנמצא במקום החמישי ברשימתו של לפיד, יעקב פרי.
מדדי הבורסה הפגינו אופטימיות ביום הראשון שלאחר הבחירות, בניגוד לתפקודם בשלוש מתוך ארבע מערכות הבחירות האחרונות שבדקנו (כולל בחירות 2001 שהיו רק לראשות הממשלה). ביום הראשון למסחר לאחר ארבע מערכות הבחירות הקודמות נרשמה בשלושה מקרים ירידה, ובמקרה אחד - עלייה במדד ת"א 25.
שבוע לאחר מכן המצב היה דומה: נפילות בשלושה מקרים מתוך ארבעה, תוך שהירידה בבחירות ב-2009 היתה חדה במיוחד - 6.4%. בחירות אלה נערכו ב-10 בפברואר 2009, זמן קצר לאחר שיאו של המשבר הפיננסי. פחות מחודש לאחר מכן הגיעו הבורסות בעולם לשפל, ומשם החלה התאוששות מדהימה שסחפה את תל אביב לעלייה של 58% בשנה.
לא רק ב-2009 נהנתה הבורסה משנה טובה לאחר הבחירות. מתוך ארבע מערכות הבחירות האחרונות, רק ב-2001 נרשמה ירידה בשנה שלאחר מכן, ובהתחשב בכך שהיתה זו שנת אינתיפאדה ומיתון בישראל, קשה להאשים את תוצאות הבחירות בביצועים.
מה יקרה בשנה הקרובה? תוצאות הבחירות והשינוי הברור בהן לא ילמדו אותנו הרבה. מה שכן חשוב הוא להביא בחשבון את השינויים שחלו בישראל מאז הבחירות הקודמות. רבים יצביעו על המחאה החברתית כעל השינוי המשמעותי ביותר. ואולם יש להביא בחשבון גם את תגליות הגז ואת השינוי במאזן הכוחות בעולם הערבי בעקבות נפילת השלטונות והשפעתו על ישראל. וכמובן, לא נשכח את נפילת הטילים בנובמבר ברחבי ישראל, כולל ירי בלב הכלכלה הישראלית - תל אביב.
הממשלה שתקום לא תביא עמה מהפכה בקידום השוויון בין המעמדות בישראל וגם לא שלום עם הפלסטינים. הממשלה החדשה לא תוכל לפרוש רשת ביטחון גדולה לחלשים ותצטרך לקצץ בקרוב בתקציבים בעקבות התנפחות הגירעון. אפשר לקוות שאולי תונח תשתית לכמה שינויים חיוביים: ממשלה בלי אינפלציה של תיקים, עם מאמצים כנים לשיפור יעילות המנגנון ואולי גם סגירה הדרגתית של צינורות המזינים בשומן רק מעטים. לקוות אפשר.